Document ID: 32009D0564

DECIZIA COMISIEI
din 9 iulie 2009
de stabilire a criteriilor ecologice de acordare a etichetei ecologice comunitare pentru servicii de camping
[notificată cu numărul C(2009) 5618]
(Text cu relevanță pentru SEE)
(2009/564/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 privind sistemul comunitar revizuit de acordare a etichetei ecologice (1), în special articolul 6 alineatul (1) al doilea paragraf,
după consultarea Comitetului pentru etichetare ecologică al Uniunii Europene,
întrucât:
(1)
În conformitate cu Regulamentul (CE) nr. 1980/2000, eticheta ecologică comunitară poate fi acordată unui produs ale cărui caracteristici îi permit să contribuie semnificativ la îmbunătățirea unor aspecte de mediu esențiale.
(2)
Regulamentul (CE) nr. 1980/2000 prevede necesitatea stabilirii anumitor criterii specifice de etichetare ecologică, elaborate pe baza criteriilor definite de Comitetul pentru etichetare ecologică al Uniunii Europene, pentru fiecare categorie de produse.
(3)
Regulamentul prevede, de asemenea, că revizuirea criteriilor de etichetare ecologică și a cerințelor de evaluare și verificare aferente trebuie să aibă loc în timp util, înainte de expirarea perioadei de valabilitate a criteriilor stabilite pentru categoria de produse în cauză.
(4)
În conformitate cu Regulamentul (CE) nr. 1980/2000, a avut loc o revizuire în timp util a criteriilor ecologice și a cerințelor de evaluare și verificare aferente prevăzute de Decizia 2005/338/CE a Comisiei din 14 aprilie 2005 de stabilire a criteriilor ecologice de acordare a etichetei ecologice comunitare pentru servicii de camping (2). Aceste criterii ecologice și cerințele de evaluare și verificare aferente sunt valabile până la 31 octombrie 2009.
(5)
Având în vedere această revizuire și pentru a reflecta progresele științifice și evoluțiile pieței, este oportun să se modifice definiția categoriei de produse și să se stabilească noi criterii ecologice.
(6)
Criteriile ecologice, precum și cerințele de evaluare și verificare aferente, trebuie să fie valabile patru ani de la data adoptării prezentei decizii.
(7)
Pentru serviciile de camping, criteriile ecologice trebuie împărțite în criterii obligatorii și criterii opționale.
(8)
În ceea ce privește taxele aferente solicitării și folosirii etichetei ecologice de către microîntreprinderi, astfel cum sunt definite de Recomandarea 2003/361/CE a Comisiei din 6 mai 2003 privind definirea microîntreprinderilor și a întreprinderilor mici și mijlocii (3), și ținând seama de resursele limitate ale microîntreprinderilor și de importanța lor deosebită în cadrul acestei categorii de produse, este oportun să se prevadă reduceri suplimentare față de cele stabilite de Regulamentul (CE) nr. 1980/2000 și la articolele 1 și 2 din Decizia 2000/728/CE a Comisiei din 10 noiembrie 2000 de stabilire a taxelor pentru cererile de acordare a etichetei ecologice comunitare și a taxelor anuale (4), în conformitate cu articolul 5 din Decizia 2000/728/CE.
(9)
Prin urmare, Decizia 2005/338/CE trebuie înlocuită.
(10)
Trebuie să se prevadă o perioadă de tranziție pentru furnizorii de servicii care au primit eticheta ecologică pentru servicii de camping pe baza criteriilor cuprinse în Decizia 2005/338/CE, pentru ca aceștia să aibă timp suficient să își adapteze serviciile în vederea conformării cu criteriile și cerințele revizuite. De asemenea, trebuie să se permită furnizorilor de servicii să depună cereri în temeiul criteriilor stabilite prin Decizia 2005/338/CE sau în temeiul criteriilor stabilite prin prezenta decizie până la expirarea termenului de valabilitate a deciziei respective.
(11)
Măsurile prevăzute de prezenta decizie sunt conforme cu avizul comitetului instituit prin articolul 17 din Regulamentul (CE) nr. 1980/2000,
ADOPTĂ PREZENTA DECIZIE:
Articolul 1
(1) Categoria de produse „servicii de camping” cuprinde, ca serviciu principal remunerat, asigurarea de spații echipate pentru structurile de locuit mobile într-o zonă delimitată.
De asemenea, aceasta cuprinde și alte instalații de cazare adecvate pentru găzduirea oaspeților, precum și zone colective destinate serviciilor comune, dacă acestea sunt furnizate în limitele zonei definite.
(2) „Serviciul de camping” furnizat în limitele zonei definite poate include și servicii de alimentație și activități de agrement, oferite de camping în calitate de proprietar sau de administrator al acestor servicii.
(3) În sensul prezentei decizii, serviciile de alimentație includ micul dejun, activitățile/instalațiile de fitness și de agrement includ saune, piscine și alte asemenea instalații care se află în spațiul unității de cazare și zonele verzi, precum parcuri și grădini, care sunt deschise oaspeților și care nu fac parte din structura campingului.
(4) În sensul prezentei decizii, microîntreprinderile se definesc în conformitate cu Recomandarea 2003/361/CE.
Articolul 2
(1) Pentru a i se acorda eticheta ecologică comunitară pentru servicii de camping în temeiul Regulamentului (CE) nr. 1980/2000 (denumită în continuare „eticheta ecologică”), un serviciu de camping trebuie să îndeplinească toate cerințele de mai jos:
(a)
să facă parte din categoria de produse „servicii de camping”;
(b)
să îndeplinească toate criteriile stabilite în secțiunea A din anexa la prezenta decizie;
(c)
să îndeplinească un număr suficient de criterii stabilite în secțiunea B din anexa la prezenta decizie, astfel încât să totalizeze numărul de puncte menționat la alineatele (2) și (3).
(2) În sensul alineatului (1) litera (c), serviciul de camping trebuie să obțină cel puțin:
(a)
douăzeci de puncte pentru serviciul principal;
(b)
douăzeci și patru de puncte în cazul în care sunt puse la dispoziție, în mod suplimentar, alte instalații de cazare destinate găzduirii oaspeților.
(3) Punctajul menționat la alineatul (2) trebuie mărit cu oricare dintre următoarele, în cazul în care serviciile sunt furnizate de aceeași administrație sau de același proprietar al serviciilor de camping:
(a)
trei puncte pentru servicii de alimentație;
(b)
trei puncte în cazul în care oaspeților li se pun la dispoziție spații verzi/exterioare, care nu fac parte din structura campingului;
(c)
trei puncte pentru activități de agrement/fitness sau cinci puncte dacă activitatea de agrement/fitness respectivă constă într-un centru de welness.
Articolul 3
(1) Prin derogare de la articolul 1 alineatul (3) din Decizia 2000/728/CE, în cazul în care o microîntreprindere solicită acordarea etichetei ecologice, taxa aferentă cererii se reduce cu 75 %, fără a fi posibile alte reduceri.
(2) Prin derogare de la articolul 2 alineatul (5) prima teză din Decizia 2000/728/CE, valoarea minimă a taxei anuale pentru microîntreprinderi, percepută pentru folosirea etichetei ecologice, este de 100 EUR.
(3) Volumul anual al vânzărilor pentru toate serviciile de camping se calculează prin înmulțirea prețului pentru serviciul prestat cu numărul nopților de cazare și reducerea produsului rezultat cu 50 %. Prețul pentru serviciul prestat se consideră a fi prețul mediu plătit de turist pentru șederea peste noapte, inclusiv toate serviciile care nu presupun o taxă suplimentară.
(4) Se aplică reducerile la taxa medie anuală prevăzute la articolul 2 alineatele (6)-(10) din Decizia 2000/728/CE.
Articolul 4
Criteriile ecologice pentru categoria de produse „servicii de camping”, precum și cerințele de evaluare și verificare aferente sunt valabile patru ani de la data adoptării prezentei decizii.
Articolul 5
În scopuri administrative, numărul de cod atribuit categoriei de produse „servicii de camping” este „026”.
Articolul 6
Decizia 2005/338/CE se abrogă.
Articolul 7
(1) Cererile pentru eticheta ecologică care se înscriu în categoria de produse „servicii de camping” și sunt depuse înainte de data adoptării prezentei decizii se evaluează în conformitate cu condițiile stabilite în Decizia 2005/338/CE.
(2) Cererile pentru eticheta ecologică care se înscriu în categoria de produse „servicii de camping” și care sunt depuse după data adoptării prezentei decizii dar până cel mai târziu la 31 octombrie 2009 se pot baza fie pe criteriile stabilite în Decizia 2005/338/CE, fie pe criteriile stabilite în prezenta decizie.
Aceste cereri se evaluează în conformitate cu criteriile pe care se bazează.
(3) În cazul în care eticheta ecologică se acordă pe baza unei cereri evaluate în conformitate cu criteriile stabilite în Decizia 2005/338/CE, eticheta ecologică respectivă poate fi utilizată până la 12 luni de la data adoptării prezentei decizii.
Articolul 8
Prezenta decizie se adresează statelor membre.
Adoptată la Bruxelles, 9 iulie 2009.

Labels: 7
0
3